
REPUBLIKA E SHQIPËRISË

GJYKATA E LARTË

KOLEGJI CIVIL

Nr. 11243-02600-00-2017 Regj.Themeltar
Nr. 00-2026-1865 i Vendimit (278) 
VENDIM
NË EMËR TË REPUBLIKËS

Kolegji Civil i Gjykatës së Lartë, i përbërë nga gjyqtarët:

     Enton DHIMITRI               Kryesues
   Margarita BUHALI  
 Anëtare
           Vojsava KOLA
         Anëtare
          sot, më datë 6.5.2026, mori në shqyrtim, në dhomën e këshillimit, çështjen civile me nr.11243-02600-00-2017, Regjistri Themeltar, datë 7.7.2017 regjistrimi, që i përket: 
PADITËS:

Avokatura e Shtetit Tiranë
I PADITUR: 
Agjencia e Kthimit dhe Kompensimit të Pronave Tiranë, e sukseduar nga Agjencia e Trajtimit të Pronave Tiranë


Aishe Peka

Hasan Peka 

Gjyle Peka (Rexha) 

Mus Peka 

Besa Peka (Mulaj)  

Halil Pekaj trashëgimtarë ligjorë të Hysen Peka

OBJEKTI: 
Anulimin e vendimit nr. 1128, datë 22.08.2013, të AKKPronave Tiranë.

BAZA LIGJORE:          
Neni 5, germa “e” dhe neni 14 i ligjit nr. 10018, datë 13.11.2008 “Për Avokaturën e Shtetit”, ligji nr. 9235, datë 15.04.1993 “Për kthimin dhe kompensimin e pronave”, i ndryshuar, neni 18, pika 2.

KOLEGJI CIVIL I GJYKATËS SË LARTË

pasi dëgjoi relatimin e gjyqtarit Enton Dhimitri dhe si shqyrtoi çështjen në dhomë këshillimi çështjen në tërësi,

VËREN:

            I.Rrethanat e çështjes.

1. Ka rezultuar e provuar në seancë gjyqësore se me vendimin e Gjykatës së Rrethit Gjyqësor Kukës nr. 215, datë 06.06.2012, të paditurit Aishe Peka, Hasan Peka, Gjyle Peka (Rexha), Mus Peka, Besa Peka (Mulaj), Halil Peka janë përcaktuar si trashëgimtarë ligjorë të trashëgimlënësit Hysen Peka, të radhës së parë dhe që trashëgojnë në pjesë të barabarta secili 1/6 pjesë të pasurisë së trashëgimlënësit.

2. Me vendimin nr. 11, datë 10.08.1995, KKKPronave Has ka vendosur: Të njohë z. Hysen Peka si ish-pronar të këtyre pronave: (i) Parcela nr. 11 “Kodra e Plakës”, me sipërfaqe 6020 m², në formë drejtkëndëshi, që kufizohet në veri me pronat e Halim Pekës, në jug me Sali Shetën, në lindje me Hasan Shetën, në perëndim me Halim Pekën; (ii) Parcela nr. 12, e quajtur “Prroi i Plakës”, me sipërfaqe 3800 m², që kufizohet në veri me lumin Kruma, në jug me rrugën Krumë–Kukës, në lindje me lumin, në perëndim me Halim Pekën. Mbështetur në nenin 16/c të ligjit 7698, datë 15.04.1993, z. Hysen Peka (trashëgimtarëve të tij) i njihet pronësia, pra i kthehet në gjendje të lirë sipërfaqja prej 3000 m² tokë truall në parcelën nr. 12, e quajtur “Prroi i Plakës”, që kufizohet në veri dhe verilindje me lumin, në jug me rrugën Krumë–Kukës, në perëndim me pronat e Halim Pekës. Në bazë të nenit 16/a dhe nenit 5 të ligjit 7698, datë 15.04.1993, ish-pronari Hysen Peka (trashëgimtarët e tij) kompensohen me obligacione për një truall 800 m². Në bazë të nenit 21 të ligjit 7698, datë 15.04.1993, z. Hysen Peka (trashëgimtarëve të tij) u njihet e drejta e parablerjes së ish-zyrave të NSHN-së (furrës së bukës), këpucarisë, lokalit, makinës së leshit, ish-laboratorit, ambulancës, të gjitha këto të hapura në kopshtin e vjetër në momentin e privatizimit. Parcela e mësipërme ka numrin 11 dhe kufizohet në veri me pronat e Halim Pekës, në jug me pronat e Sali Shetës, në lindje me pronat e Hasan Shetës, në perëndim me pronat e Halim Pekës. Parcela ka sipërfaqe 6020 m².  Ky vendim është marrë duke u mbështetur në vendimin nr. 605, datë 31.08.1994, të Gjykatës së Rrethit Kukës, që ka për objekt: njohjen e pronësisë.

3. Në ligjin nr. 9235, datë 29.07.2004, “Për kthimin dhe kompensimin e pronave”, në nenin 6 të tij parashikohet: “Subjekteve të shpronësuara u njihet e drejta e pronësisë dhe u kthehen pa kufizim pronat e paluajtshme, me përjashtim të tokës bujqësore, e cila kthehet ose kompensohet deri në 60 ha dhe kur në këtë ligj përcaktohet ndryshe.”

4. Duke qenë se trashëgimtarëve të Hysen Pekës u ishte njohur e drejta e pronësisë, por nuk u ishte kthyer plotësisht, ata në bazë të nenit 22 të ligjit nr. 9235, datë 29.07.2004, i janë drejtuar Agjencisë së Kthimit dhe Kompensimit të Pronave (sot Agjencia e Trajtimit të Pronave Tiranë), për kthimin e sipërfaqeve të lira brenda parcelës nr.11 “Kodra e Plakës”.
5. Agjencia e Kthimit dhe Kompensimit të Pronave (sot Agjencia e Trajtimit të Pronave Tiranë), pasi ka shqyrtuar të gjithë dokumentacionin e nevojshëm në zbatim të ligjit nr.9235/2004, ligjit nr. 8485/1999, VKM nr. 255/2010 dhe VKM nr. 256/2010, me vendimin nr. 1128, datë 22.08.2013, ka vendosur: “Pranimin e kërkesës së paraqitur nga z. Hasan Peka, trashëgimtar dhe përfaqësues ligjor i trashëgimtarëve ligjorë të subjektit të shpronësuar Hysen Peka. Të kthejë sipërfaqen e përgjithshme prej 1435 m², e cila përfshihet brenda pronës 6020 m², të njohur me vendimin nr. 11, datë 10.08.1995, të KKKP Këshilli i Rrethit Has, e ndarë si më poshtë:

a) S = 476 m², pasuria nr. 5/94, e zërit kadastral truall, e ndodhur në qytetin Krumë, ZK 2282, rrethi Kukës, me kufizime: veri – pasuria me nr. 5/94, 5/294; jug – pasuria me nr. 5/92; lindje – pasuria me nr. 5/92; perëndim – pasqyruar grafikisht sipas hartës bashkëlidhur, trashëgimtarëve ligjorë të subjektit të shpronësuar Hysen Peka, sipas dëshmisë së trashëgimisë nr. 215, datë 06.06.2012.

b) S = 243 m², pasuria nr. 5/180, e zërit kadastral truall, e ndodhur në qytetin Krumë, ZK 2282, rrethi Kukës, me kufizime: veri – pasuria 5/98; jug – pasuria me nr. 5/108; lindje – pasuria me nr. 5/97; perëndim – pasuria 5/1, sipas hartës bashkëlidhur, trashëgimtarëve ligjorë të subjektit të shpronësuar Hysen Peka, sipas dëshmisë nr. 215, datë 06.06.2012.

c) S = 480 m², pasuria nr. 5/98, e zërit kadastral truall, e ndodhur në qytetin Krumë, ZK 2282, rrethi Kukës, me kufizime: veri – pasuria 5/92; jug – pasuria me nr. 5/180; lindje – pasuria me nr. 5/290, 5/311, 5/96; perëndim – pasuria 5/1, sipas hartës bashkëlidhur, trashëgimtarëve ligjorë të subjektit të shpronësuar Hysen Peka.

d) S = 236 m², pasuria nr. 5/100, e zërit kadastral truall, e ndodhur në qytetin Krumë, ZK 2282, rrethi Kukës, me kufizime: veri – pasuria 5/99; jug – pasuria me nr. 5/106; lindje – pasuria me nr. 5/1; perëndim – pasuria 5/101, 5/105, sipas hartës bashkëlidhur, trashëgimtarëve ligjorë të subjektit të shpronësuar Hysen Peka.”

6. Pala paditëse, Avokatura e Shtetit, brenda afatit ligjor të parashikuar nga neni 18 (1) i ligjit nr. 9235, bazuar në nenin 5, germa “e”, dhe nenin 14 të ligjit nr. 10018, datë 13.11.2008, “Për Avokaturën e Shtetit”, si dhe ligjin nr. 9235, datë 15.04.1993, “Për kthimin dhe kompensimin e pronës”, me ndryshimet përkatëse, ka kërkuar në rrugë gjyqësore anulimin e vendimit nr. 1128, datë 22.08.2013, të AKKP Tiranë.

          7. Gjykata e Rrethit Gjyqësor Kukës, me vendimin nr. 19, datë 28.01.2015, ka vendosur: 
· Pranimin e kërkesëpadisë së paditësit Avokatura e Shtetit Tiranë.

· Anulimin e vendimit nr. 1128, datë 22.08.2013, të Agjencisë së Kthimit dhe Kompensimit të Pronave Tiranë, si të pabazuar në ligj.

· Shpenzimet gjyqësore siç janë bërë.

· Vendimi t’i komunikohet palës së paditur, Agjencisë së Kthimit dhe Kompensimit të Pronave Tiranë.

· Kundër vendimit lejohet ankim brenda 15 ditëve në Gjykatën e Apelit Shkodër.

         8.Në marrjen e këtij vendimit gjykata arsyeton se: “...Duke pasur parasysh ecurinë e gjykimit të kësaj çështjeje, duke vlerësuar në tërësi rrethanat e çështjes, faktet dhe provat e paraqitura pranë AKKP Tiranë nga i padituri në këtë proces, Hasan Peka, përfaqësuesi me prokurë të posaçme i trashëgimtarëve të ish-pronarit Hysen Peka, për të cilën është marrë vendimi i cili kontestohet nga Avokatura e Shtetit, gjykata ka çmuar të nevojshme kërkimin e anës dokumentare nga ZVRPP Has dhe Bashkia Krumë, për të paraqitur në gjykatë gjendjen/statusin juridik të sipërfaqes së përgjithshme të kthyer prej 1435 m², e ndarë në katër parcela sipas numrave të pasurisë së kthyer me vendimin nr. 1128, datë 22.08.2013.
Sipas shkresës nr. 2014, datë 20.11.2014, të ZVRPP Has, ka rezultuar se: Zyra Vendore e Regjistrimit të Pasurive të Paluajtshme Has konfirmon se të dhënat për statusin juridik të pronësisë sipas vendimit nr. 1128, datë 20.08.2013, të AKKP Tiranë për sipërfaqen 1435 m² janë si më poshtë: “1. Nr. pasurie 5/94, vol. 7, faqe 102, sip. 355 m², është në pronësi të Hasan Hysen Pekës, Mus H. Pekës, Halil H. Pekës, Aishe Rexhep Peka. 2. Nr. pasurie 5/180 nuk ekziston në regjistrat e ZVRPP Has. 3. Nr. pasurie 5/98, sip. 480 m², është në pronësi shtet. 4. Nr. pasurie 5/100, vol. 6, faqe 247, sip. 67 m², është në pronësi të Astrit Imer Pavdeja”.

Në bazë të shkresës nr. 729, datë 18.11.2014, të Bashkisë Krumë, rrethi Has, është konfirmuar se: “Sipërfaqja prej 476 m² me nr. pasurie 5/94, zona kadastrale 2282, ndodhen (vendstrehim i nëndheshëm L.1, rruga ‘Besa’, me sipërfaqe 260 m²; lokal privat me pronar Halil Peka me leje ndërtimi nr. 5, datë 22.06.2006, sipërfaqe sheshi 272, sipërfaqe ndërtimore 200 m²). Sipërfaqja prej 480 m² me nr. pasurie 5/98, zona kadastrale 2282, ndodhen (zyrat e ish-sektorit të ndërtimit Krumë). Sipërfaqja prej 243 m² me nr. pasurie 5/100 (nuk disponohet informacion për gjendjen e saj kadastrale). Sipërfaqja prej 236 m² me nr. pasurie 5/100, zona kadastrale 2282, ndodhen (rrugicë lagjeje, banesë private)”.

Sipas konfirmimeve të bëra nga ZVRPP Has dhe Bashkia Krumë, rrethi Has, rezulton se pronat që u janë kthyer të paditurve me vendimin nr. 1128, datë 22.08.2013, të AKKP Tiranë, kanë ndryshime të qarta në lidhje me gjendjen/statusin juridik të pronës (pra pronat e kthyera të paditurve kanë qenë dhe janë të zëna; madje pasuria me nr. 5/94 është në pronësi të të paditurve, sipas vendimit të KKKP Has të vitit 1995 dhe e regjistruar pranë ZVRPP Has). Këto ndryshime janë elementë të rëndësishëm për individualizimin dhe ekzistencën e këtyre pronave.

Ligji nr. 7698, datë 15.04.1993, “Për kthimin dhe kompensimin e pronave ish-pronarëve”, në nenin 1, nga i cili rezulton thelbi i ligjit, përcakton se: “Ky ligj u njeh ish-pronarëve apo trashëgimtarëve të tyre të drejtën e pronësisë për pronat e shtetëzuara, të shpronësuara apo të konfiskuara sipas akteve ligjore (duke përfshirë edhe ligjin nr. 37, datë 31.01.1945 ‘Për tatimin e jashtëzakonshëm’), akteve nënligjore e vendimeve të gjykatës të dala pas datës 29 Nëntor 1944, ose të marra pa të drejtë nga shteti me çdo mënyrë tjetër dhe përcakton mënyrat dhe masat për kthimin dhe kompensimin e tyre.” Ky fakt tregon qartë se ligji i pronave i vitit 1993 ka si kusht thelbësor marrjen e pronës nga ish-pronarët e ligjshëm në mënyrë të padrejtë nga shteti i asaj kohe.

Fakti “quasi gjyqësor” do të thotë që mënyra e vetme për të kontrolluar rregullshmërinë e vendimit të KKKP (si organ quasi gjyqësor) është mënyra që mund të ndiqet në rastet e pavlefshmërisë absolute të tij ose mënyra e rishikimit me prova të reja. Në këtë gjykim shihet qartë se palët paditëse nuk kanë paraqitur asnjë provë të re për të provuar pretendimet e tyre. Në kuptim të dispozitave përkatëse të kapitullit të provave në K.Pr.Civile, provat nuk vlerësohen të veçuara nga njëra-tjetra, por përkundrazi ato duhet të çmohen dhe vlerësohen nga gjykata në harmoni me provat e tjera.

Dokumentet që janë paraqitur para gjykatës nga Bashkia Krumë dhe ZVRPP Has, parë në aspektin procedural, janë akte zyrtare të përpiluara nga nëpunësi i shtetit dhe dalin nga organet shtetërore, të cilat tregojnë kryerjen e një veprimi nga ana e tyre, si dhe shprehjen e vullnetit apo sovranitetit të shtetit brenda kompetencës së tyre (Zyra Vendore e Regjistrimit të Pasurive të Paluajtshme Kukës apo regjistruesi i Z.V.P.P. Kukës dhe vendimi nr. 11, datë 10.08.1995, i Kthimit dhe Kompensimit të Pronave), brenda kufijve të veprimtarisë së tyre ligjore dhe sipas formës së caktuar ligjërisht. Këto prova kanë një status ligjor të diferencuar dhe si të tilla të privilegjuara në lidhje me provat e tjera që ligji procedural parashikon. Nenet 253 dhe 254 të Kodit të Procedurës Civile u japin atyre fuqi të plotë provuese, çka në rastin konkret do të thotë se këto prova përbëjnë provë të plotë për faktet që kanë ndodhur në prani të tyre ose për veprimet e kryera prej tyre. E kundërta e këtyre akteve lejohet të provohet vetëm në rastet kur pretendohet se shkresa është e falsifikuar. Në këtë mënyrë, ligji procedural këto prova i prezumon të vërteta deri sa të provohet falsiteti i tyre.

Pra, palët paditëse në këtë gjykim kanë kërkuar anulimin e vendimit nr. 1128, datë 22.08.2013, të AKKP-së Tiranë, duke u bazuar në vendimin e mëparshëm të KKKP Has. Ligji i ri nr. 9235, datë 29.07.2004, “Për kthimin dhe kompensimin e pronës”, në nenin 18, pika 3, parashikon se: “Në përcaktimin e kthimit ose kompensimit të pronës, komisionet vendore bazohen në vërtetimin me shkrim të Zyrës së Regjistrimit të Pasurive të Paluajtshme për gjendjen juridike të pronës së paluajtshme që do të kthehet apo të pronës së paluajtshme ku do të kompensohet subjekti i shpronësuar.”

Në këtë kuptim, gjykata çmon se vendimi i AKKP Tiranë është marrë duke iu referuar dokumenteve ligjore të vendimit të vitit 1995 të ish-KKKP Has dhe hartës vendore, produkt i fotografimit ajror të vitit 2006, ku është përcaktuar se sipërfaqja prej 1435 m² është e lirë. Ndërkohë që, referuar dokumenteve ligjore të sipërcituara të ZVRPP Has dhe Bashkisë Krumë për gjendjen juridike të pronës, rezulton se ajo është e zënë dhe për këto sipërfaqe ish-KKKP Has, me vendimin nr. 11, datë 10.08.1995, është shprehur qartë.

Për sa më sipër u analizua, gjykata çmon se kërkesëpadia e palës paditëse është e bazuar në ligj dhe në prova dhe, si e tillë, ajo duhet të pranohet. 

         9.Kundër vendimit të Gjykatës së Rrethit Gjyqësor Kukës, ka ushtruar ankim  ala e paditur, trashëgimtarët ligjorë të Hysen Peka, të përfaqësuar me prokurë nga Hasan Peka, duke kërkuar ndryshimin e vendimit të Gjykatës së Rrethit Gjyqësor Kukës, duke parashtruar këto shkaqe: 

· Kërkesa për kthimin fizik të sipërfaqes së tokës prej 1435 m² nga parcela nr. 11, me sipërfaqe 6020 m², e quajtur “Kodra e Plakës”, është e bazuar në nenet 1, 2, 6, 7 dhe 22 të ligjit nr. 9235/2004, i ndryshuar. Pronësia e ish-pronarit Hysen Halil Peka është njohur nga ish-KKKPronave, rrethi Has.

· Fakti i të qenit trashëgimtarë ligjorë të trashëgimlënësit Hysen Halil Peka konfirmohet edhe nga vendimi nr. 215, datë 06.06.2012, i Gjykatës së Rrethit Gjyqësor Kukës.

· Lidhur me pretendimet e Gjykatës së Rrethit Gjyqësor Kukës se Zyra Vendore e Regjistrimit të Pasurisë së Paluajtshme Has dhe Bashkia Krumë janë konfuze në shkresat e tyre, theksohet se Bashkia Krumë, me shkresën nr. 348, datë 07.06.2013, ka konfirmuar se sipërfaqja prej 1435 m² është e lirë dhe se kjo pasuri ka ndryshuar statusin juridik të pronës.

· Përfundimisht, pala e paditur ka kërkuar: “Ndryshimin e vendimit nr. 19, datë 28.01.2015, të Gjykatës së Rrethit Gjyqësor Kukës dhe lënien në fuqi të vendimit nr. 1128, datë 22.08.2013, të AKKP Tiranë”.

     10.Kundër këtij vendimi ka paraqitur ankim edhe pala e paditur, Agjencia e Kthimit dhe Kompensimit të Pronave Tiranë (Agjencia e Trajtimit të Pronave Tiranë), duke parashtruar këto shkaqe:

· Në reflektim të praktikës që ndodhet në dosje, konstatohet se themeli i kërkesës së subjektit të interesuar, objekt i këtij shqyrtimi, vjen në përputhje me kërkesat dhe kriteret ligjore të përcaktuara në nenin 22 të ligjit nr. 9235/2004.

· Në interpretimin ligjor që u bëhet akteve shkresore të administruara në dosje, nga pikëpamja formale dhe ajo procedurale, konstatohet se ato përbëjnë dokumentacionin e nevojshëm ligjor për të provuar të drejtën e pronësisë në këtë procedim administrativ, në referim të VKM-së nr. 255, datë 13.04.2010.

· Nga krahasimi dhe ballafaqimi i planvendosjeve të parcelave pretenduese, të përpiluara sipas hartës së ZVRPP Has dhe planvendosjes pjesë përbërëse të vendimit nr. 11, datë 10.08.1995, të ish-KKKP, Këshilli i Rrethit Has, rezulton përputhje e plotë si në vendndodhje, konfiguracion, zërin kadastral dhe në kufizime në të dyja parcelat.

· Në kushtet kur prona e njohur dhe e kompensuar në favor të këtyre subjekteve pretendohet se ka ndryshuar gjendjen juridike të saj, si dhe ka humbur interesin publik, ajo, në kuptim të neneve 1, 2, 6, 7 dhe 22 të ligjit nr. 9235, datë 29.07.2004, i ndryshuar, mund t’u disponohet me kthim fizik trashëgimtarëve ligjorë të subjektit të shpronësuar Hysen Peka, në mënyrë që këta të fundit të realizojnë të drejtën e pronësisë (të njohur me një vendim të mëparshëm komisioni) në mënyrë të menjëhershme dhe të drejtpërdrejtë.

· Përfundimisht, ka kërkuar: “Ndryshimin e vendimit nr. 19, datë 28.01.2015, të Gjykatës së Rrethit Gjyqësor Kukës dhe rrëzimin e kërkesë-padisë.”

11.Gjykata e Apelit Shkodër, me vendimin nr. 373, datë 25.09.2017, ka vendosur : 
· Ndryshimin e vendimit nr. 19, datë 28.01.2015, të Gjykatës së Rrethit Gjyqësor Kukës në këtë mënyrë:
· Lënien në fuqi të vendimit nr. 1128, datë 22.08.2013, të Agjencisë së Kthimit dhe Kompensimit të Pronave Tiranë (sot ATP Tiranë), me këtë ndryshim në pikat 2, 2/a, 2/b, 2/c, 2/d dhe 3 të tij:
1. Të kthejë sipërfaqen e përgjithshme prej 1236 m² (njëmijë e dyqind e tridhjetë e gjashtë), e cila përfshihet brenda pronës prej 6020 m², të njohur me vendimin nr. 11, datë 10.08.1995, të KKKP, Këshilli i Rrethit Has, e ndarë si më poshtë: a) S = 480 m², e cila përfshin pasuritë: pasuria nr. 5/94 me sipërfaqe 424 m² dhe pasuria nr. 5/356 me sipërfaqe 56 m², e zërit kadastral truall, e ndodhur në qytetin e Krumës.
b) S = 176 m², pasuria nr. 5/180, e zërit kadastral truall, e ndodhur në qytetin e Krumës.
c) S = 431 m², pasuria nr. 5/98, e zërit kadastral truall, e ndodhur në qytetin e Krumës.
d) S = 149 m², pasuria nr. 5/100, e zërit kadastral truall, e ndodhur në qytetin e Krumës.

2. Të njohë të drejtën e kompensimit për sipërfaqen e përgjithshme prej 4784 m² (katërmijë e shtatëqind e tetëdhjetë e katër), e cila përfshihet brenda pasurisë prej 6020 m², trashëgimtarëve ligjorë të subjektit të shpronësuar Hysen Peka, sipas dëshmisë së trashëgimisë nr. 215, datë 06.06.2012. 

· Akti i ekspertimit shtesë, datë 08.05.2017, i punuar nga eksperti Gafurr Ternova, të jetë pjesë përbërëse e këtij vendimi.

· Shpenzimet gjyqësore i ngarkohen palës paditëse.

        12.Në marrjen e këtij vendimit gjykata arsyeton se: “...Gjykata e Apelit Shkodër arrin në përfundimin se vendimi nr. 19, datë 28.01.2015, i Gjykatës së Rrethit Gjyqësor Kukës është marrë në interpretim dhe zbatim të gabuar të ligjit procedural dhe atij material civil, në një analizë joligjore të provave të paraqitura nga palët në proces, dhe si i tillë duhet të ndryshohet duke rrëzuar kërkesë-padisë e paraqitur nga Avokatura e Shtetit.

Së pari: Gjykata e Apelit Shkodër vlerëson se me të drejtë të paditurit, trashëgimtarët ligjorë të trashëgimlënësit Hysen Peka, kanë pretenduar të drejtën e pronësisë referuar nenit 22 të ligjit nr. 9235/2004.Në interpretim të nenit të mësipërm dhe duke pasur parasysh faktin se prona e njohur me vendimin nr. 11, datë 10.08.1995, të KKKPronave të ish-pronarëve pranë Këshillit të Rrethit Has, me sipërfaqe prej 6020 m², e emërtuar “Kodra e Plakës”, dhe sipërfaqja prej 3800 m², e njohur me emërtimin “Prroi i Plakës”, e ndodhur në qytetin e Krumës, ka pësuar ndryshime në gjendjen e saj juridike dhe në këto kushte mund të disponohet me kthim fizik, është marrë në shqyrtim nga Agjencia e Kthimit dhe Trajtimit të Pronave me vendimin e saj nr. 1128, datë 22.08.2013.Trupi gjykues i Gjykatës së Apelit Shkodër çmon se interpretimi që i ka bërë drejtori i Agjencisë së Kthimit dhe Trajtimit të Pronave është i drejtë dhe i bazuar.

Në pikën e dytë të nenit 22 të ligjit nr. 9235, ku bëhet fjalë për mënyrën, formën dhe kushtet e parashikuara nga ky ligj për rifillimin e procesit të kthimit dhe kompensimit të pronave, nuk vihet në diskutim çfarë është parashikuar në pikën 1 të këtij neni.

Kërkesat e reja për kthimin dhe kompensimin e pronës, që janë paraqitur pas hyrjes në fuqi të ligjit nr. 9235, i nënshtrohen të gjitha parashikimeve të këtij ligji.

Trupi gjykues i Gjykatës së Apelit Shkodër thekson se me nenin 22/1 të ligjit nr. 9235, datë 29.07.2004, ligjvënësi ka zbatuar parimin e sigurisë juridike, me të cilin kuptohet moscenimi i të drejtave të fituara dhe i pritshmërive të ligjshme që garantojnë aktet në fuqi.

Njohja e së drejtës së pronësisë me vendime gjyqësore ka qenë një mënyrë e ligjshme, e parashikuar nga neni 22 i ligjit nr. 7698, ku thuhej: “Veprimet për njohjen e pronësisë sipas dispozitave të këtij ligji bëhen nga organet e ngarkuara për regjistrimin e pasurisë së paluajtshme, në bazë të dokumenteve zyrtare që do të paraqesin ish-pronarët e tyre. Në mungesë të tyre, pronësia vërtetohet me vendim gjyqësor, në prani të palës kundërshtare.”

Është pikërisht parashikimi i nenit 22 të ligjit nr. 9235 që, në zbatim të parimit të sigurisë juridike, e konsideron të vlefshme njohjen e pronësisë të realizuar në mbështetje të nenit 22 të ligjit nr. 7698 për dosjet e trajtuara nga KKKPronave të ish-pronarëve, të cilëve nuk u është kthyer tërësisht prona për shkaqe të ndryshme ligjore.

Së dyti: Gjykata e Apelit vlerëson të pabazuar pretendimin e paraqitur nga pala paditëse, Avokatura e Shtetit, se nga të paditurit, trashëgimtarët ligjorë të trashëgimlënësit Hysen Peka, nuk është paraqitur asnjë dokument për të provuar pronësinë, pasi objekt i shqyrtimit në Agjencinë e Kthimit dhe Kompensimit të Pronave nuk ishte njohja e së drejtës së pronësisë, por kthimi i sipërfaqes së tokës së lirë nga sipërfaqja e njohur. Kjo pronë është njohur me vendimin nr. 11, datë 10.08.1995, të KKKP të Këshillit të Rrethit Has.

Themeli i kërkesës së paraqitur nga trashëgimtarët ligjorë të trashëgimlënësit Hysen Peka ka të bëjë me kërkesën për kthimin e sipërfaqeve të lira të njohura për kompensim. Pra, siç është përcaktuar në kushtet dhe kriteret ligjore të parashikuara nga provat shkresore të paraqitura, ka rezultuar e provuar plotësisht se subjekti Hysen Peka ka qenë pronar i një pasurie të paluajtshme me sipërfaqe prej 6020 m², e emërtuar “Kodra e Plakës”, dhe sipërfaqe prej 3800 m², e njohur si “Prroi i Plakës”, e ndodhur në qytetin e Krumës, pronësinë mbi të cilën e ka humbur nga pushteti i kohës. E drejta e pronësisë mbi këto sipërfaqe toke u është njohur trashëgimtarëve ligjorë me vendimin nr. 11, datë 10.08.1995, të KKKP të Këshillit të Rrethit Has.

Së treti: Gjykata e Apelit Shkodër vlerëson si të pabazuar arsyetimin e bërë nga Gjykata e Rrethit Gjyqësor Kukës lidhur me mospërcaktimin e gjendjes juridike të sipërfaqes së tokës së kthyer nga Agjencia e Trajtimit të Pronave prej 1435 m², duke qëndruar në argumentin se kjo sipërfaqe është e zënë, pa kryer një vlerësim të saj në gjendjen aktuale pas daljes së vendimit nr. 1128, datë 20.08.2013.

Në këto rrethana, trupi gjykues i Gjykatës së Apelit Shkodër çmon se vendimi nr. 1128, datë 22.08.2013, i Agjencisë së Kthimit dhe Kompensimit të Pronave është marrë në interpretim të drejtë të ligjit, por duhet të saktësohet pas përsëritjes së pjesshme të shqyrtimit gjyqësor të realizuar në Gjykatën e Apelit Shkodër.

Gjykata e Apelit Shkodër, në mbështetje të nenit 465 të K.Pr.Civile, ka bërë përsëritjen pjesërisht të shqyrtimit gjyqësor dhe, bazuar në nenet 224/a, 224/ç, 225, 226 dhe 227 të K.Pr.Civile, ka urdhëruar thirrjen e një eksperti topograf, duke i lënë detyrë të pasqyrojë gjendjen juridike dhe faktike të sipërfaqes së tokës prej 1435 m², e cila përfshihet brenda pronës prej 6020 m², të njohur me vendimin nr. 11, datë 10.08.1995, të KKKPronave të Këshillit të Rrethit Has.

Në aktin e ekspertimit topografik të kryer nga eksperti Gafurr Ternova, pas studimit të materialit shkresor dhe hartografik të ndodhur në dosjen gjyqësore, si dhe pas matjeve në terren dhe krahasimit me të dhënat e azhornuara nga ZVRPP, është përcaktuar se pronat ndodhen në zonën kadastrale nr. 2282 të qytetit të Krumës.

Në aktin e ekspertimit shtesë janë kryer matjet në terren dhe është bërë përcaktimi i saktë i sipërfaqeve të lira të pronës brenda sipërfaqes prej 6020 m². Duke qenë se gjatë këtij procesi janë konstatuar probleme hartografike dhe ndryshime konfiguracioni, është konstatuar se sipërfaqja totale e poseduar nga pala e paditur është 1236 m².

Pra, kemi një sipërfaqe prej 1236 m², e cila është konsideruar si sipërfaqe e lirë dhe e gatshme për t’u kthyer trashëgimtarëve të Hysen Peka, që përfshihet brenda sipërfaqes prej 6020 m², dhe jo sipërfaqja prej 1435 m² e kthyer nga Agjencia e Kthimit dhe Trajtimit të Pronave me vendimin nr. 1128, datë 20.08.2013.

Së katërti: Gjykata e Apelit Shkodër, duke qenë përballë faktit që sipërfaqja e tokës së njohur dhe e kompensuar në favor të trashëgimtarëve ligjorë të Hysen Peka ka ndryshuar gjendjen juridike të saj, dhe duke qenë se mund të disponohet për kthim fizik, vlerëson të drejtë dhe të bazuar vendimin e Agjencisë së Kthimit dhe Kompensimit të Pronave Tiranë (sot Agjencia e Trajtimit të Pronave), nr. 1128, datë 22.08.2013, lidhur me kthimin fizik të saj.

Megjithatë, duke qenë se pas verifikimit të gjendjes juridike rezultojnë ndryshime, gjykata vlerëson ta ndryshojë këtë vendim, pasi sipërfaqja që duhet t’u kthehet është 1236 m², e cila përfshihet brenda sipërfaqes së njohur prej 6020 m². Si rrjedhojë, duke zbritur këtë sipërfaqe, sipërfaqja e kompensuar për palën e paditur, trashëgimtarët ligjorë të Hysen Peka, sipas dëshmisë së trashëgimisë nr. 215, datë 06.06.2012, është 4784 m².

       13.Kundër vendimit të sipërcituar, ka paraqitur rekurs pala paditëse Avokatura e Shtetit, duke parashtruar këto shkaqe:

· Duke qenë se Gjykata e Apelit Shkodër shpalli vendimin të paarsyetuar, pra ne nuk dimë se si ka çmuar gjykata duke konkluduar me këtë vendim, brenda afatit ligjor paraqesim rekurs, duke rezervuar të drejtën ligjore që, pasi të njihemi me vendimin e arsyetuar të gjykatës, të paraqesim kundërshtitë tona për sa ka argumentuar vendimi që kontestojmë. Gjithsesi, paraprakisht në këtë rekurs paraqesim argumentet tona që kemi mbajtur gjatë hetimit gjyqësor të kësaj çështjeje, duke pretenduar se padia jonë është e drejtë dhe duhet pranuar. Për sa më sipër, vendimin e mësipërm e gjejmë të pabazuar në ligj dhe në prova, prandaj më poshtë po ju paraqesim arsyetimin ligjor se përse vendimi i mësipërm duhet të ndryshohet dhe gjykata të vendosë pranimin e kërkesë-padisë. 

· Krahas argumenteve ligjore të parashtruara në padi, nga ana jonë do të parashtrojmë edhe argumente të tjera ligjore nëpërmjet të cilave vërtetohet se vendimi i AKKP Tiranë është i pabazuar në provat e administruara dhe në ligj dhe, për këtë arsye, pretendojmë se padia e ngritur nga ne duhet të pranohet gjyqësisht. 

· Nuk provohet e drejta e pronësisë e subjektit të shpronësuar para vitit 1945–1946, pra para Reformës Agrare, kërkesë kjo e legjislacioneve të KKP-së, sipas të cilave barra e provës për të provuar një fakt juridik të tillë bie mbi subjektin kërkues. Ligji nr. 7698, datë 15.04.1993, ka përcaktuar qartë në nenin 1 të tij se: “Ky ligj u njeh ish-pronarëve apo trashëgimtarëve të tyre të drejtën e pronësisë për pronat e shtetëzuara, të shpronësuara apo të konfiskuara sipas akteve ligjore, nënligjore e vendimeve të gjykatës të dala pas datës 29.11.1944 ose të marra pa të drejtë nga shteti me çdo mënyrë tjetër, si dhe përcakton mënyrat dhe masat për kthimin dhe kompensimin e tyre.” 

· Dokumenti i origjinës së pronës është një prej dokumenteve më të rëndësishëm në procesin e kthimit dhe kompensimit të pronave, krahas atij hartografik, ku tregohen qartë të dhënat mbi titullin e pronësisë, mënyrën e fitimit të tij, qenien pronar të subjektit para vitit 1944, vendimin e shpronësimit të kësaj prone dhe faktin juridik që prona duhet të jetë pa barrë në momentin e shpronësimit. 

· Vendimi nr. 605 i gjykatës i vitit 1994 shprehet se: “Paditësi Hasan Peka ka kërkuar në rrugë gjyqësore të njihet si pronar i tokës së babait të tij, ish-bujqësore e tjetërsuar në truall, me një sipërfaqe 9680 m², e përbërë prej 2 parcelash me nr. 11, 12, në vendin e quajtur me emërtim popullor ‘Kodra e Plakës’ dhe ‘Prroi i Plakës’, me sipërfaqe përkatëse 6020 m²... nuk ka asnjë konflikt në lidhje me këtë tokë me asnjë person, nuk ka asnjë dokument në lidhje me këtë pronësi, prandaj kërkoj gjyqësisht të njihem si pronar i ligjshëm për efekt kompensimi në bazë të ligjit 7698, neni 32, datë 15.04.1993.” 

· Pra, edhe gjykata vetë e pranon faktin që nuk ka asnjë provë për të provuar pronësinë e Hysen Pekës, por çuditërisht ka njohur si ish-pronar të birin e tij Hasan Peka, i datëlindjes 1957. 

· Shkelje tjetër që e bën të pavlefshëm vendimin që ankimojmë është se nuk ka asnjë dokument që të vërtetojë se ky subjekt është shpronësuar me vendim gjykate apo me çdo lloj forme tjetër. Edhe vetë provat e reja në këtë gjykim, nga të paditurit trashëgimtarët Peka, dëshmojnë dhe provojnë se në momentin e vërtetimit të faktit në gjykatë dhe më pas në hetimin administrativ pranë KKKP, si dhe në hetimin administrativ pranë AKKP Tiranë, nuk ka ekzistuar dhe nuk ekziston asnjë dokument që të provojë faktin e qenies ish-pronar. Kështu, në përgjigjen e saj, Arkivi Qendror Shtetëror, nëpërmjet shkresës me nr. 4248/1 të prot., datë 11.11.2014, vërteton se për trashëgimtarët Peka nuk ka të regjistruar asnjë pasuri në emër të tyre apo të trashëgimlënësit. Njëkohësisht, kjo shkresë zyrtare, që shërben si provë, vërteton se të paditurit kanë përfituar nëpërmjet vendimit të AKKP pasuri pa qenë dhe pa vërtetuar se kanë qenë pronarë para Reformës Agrare dhe se pasuria u është marrë apo konfiskuar nga shteti në një nga mënyrat që parashikohen në ligjin për kthimin dhe kompensimin e pronave. Gjithashtu, provon të kundërtën e asaj që ka pretenduar i padituri, se në fshatin Krumë nuk është e regjistruar asnjë pronë dhe nuk ka dokumente të vitit 1946. Në këtë shkresë vërtetohet se ka pasuri të regjistruara për vitin 1945 dhe 1946 në emër të shtetasve të tjerë, por jo për të paditurit trashëgimtarët Peka. Kjo provë vërteton katërcipërisht pretendimin tonë në këtë gjykim, të ngritur në padi për kontestimin e vendimit nr. 118, datë 22.08.2013, të AKKP Tiranë, si një vendim i pavlefshëm për shkak të mosrespektimit të ligjit dhe të procedurave. 

· Gjithashtu, gjatë hetimit administrativ të kësaj çështjeje nuk është kërkuar informacion zyrtar nga institucionet e treta që mund të administronin pasuritë për të cilat është njohur e drejta e parablerjes. Kështu, nuk i është kërkuar informacion METE-s. Gjithashtu, sipas informacioneve, nuk është e qartë nëse pasuritë e kthyera janë në listën e inventarit të Bashkisë Krumë, duke qenë se numri i pasurive (objekteve) është i ndryshëm dhe nuk përcaktohet se cilat prona i shërbejnë veprimtarive publike dhe cilat asaj private. 

· Nuk është paraqitur asnjë dokument që të provojë ndryshimet në gjendjen/statusin juridik të pronës së njohur me vendimin e mëparshëm të KKP Has dhe as vetë AKKP-ja, sot në procedimin administrativ dhe vendimmarrjen që është objekt i këtij hetimi gjyqësor, nuk ka administruar asnjë akt/dokument me vlerë provuese mbi gjendjen/statusin e pronës nga vendimmarrja e parë e vitit 1995 deri në vitin 2013. 

· Janë këto rrethana dhe fakte për të cilat ne pretendojmë se e bëjnë vendimin objekt gjykimi të pavlefshëm relativisht, prandaj me të drejtë Gjykata e Rrethit Kukës ka vendosur për pranimin e padisë së Avokaturës së Shtetit. 

· Për sa më sipër, bazuar në nenin 485/b të K.Pr.Civile, kërkojmë: prishjen e vendimit nr. 373, datë 29.05.2017, të Gjykatës së Apelit Shkodër dhe lënien në fuqi të vendimit nr. 19, datë 28.01.2015, të Gjykatës së Rrethit Gjyqësor Kukës. 

            II.Vlerësimi i Kolegjit Civil të Gjykatës së Lartë
14. Kolegji Civil i Gjykatës së Lartë (në vijim Kolegji) referuar akteve dhe provave që janë administruar në dosjen gjyqësore dhe të cilat i janë nënshtruar hetimit gjyqësor, por pa i hyrë analizës dhe vlerësimit të tyre, vlerëson se rekursi i paraqitur nga pala paditëse Avokatura e Shtetit, përmban shkaqe nga ato të parashikuara nga neni 472 i Kodit të Procedurës Civile që e bëjnë të cënueshëm vendimin e gjykatës së apelit.


15. Paraprakisht, Kolegji çmon të nevojshme të theksojë faktin e ndryshimeve ligjore që ka pësuar Kodi i Procedurës Civile me ligjin nr. 44/2021, botuar në Fletoren Zyrtare në datën 14 Maj 2021 dhe që kanë hyrë në fuqi në datën 29 Maj 2021. Në nenin 32 të ligjit nr. 44/2021, mbi dispozitat tranzitore parashikohet: “...2.Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre”. Në rastin e rekurseve të cilat janë depozituar dhe regjistruar përpara datës së hyrjes në fuqi të këtyre ndryshimeve, në funksion edhe të garantimit të të drejtave të palëve ndërgjyqëse, për efektet e pranueshmërisë së rekursit mbahet parasysh ligji i kohës së regjistrimit të tyre.

16. Në referim të ligjit të sipërcituar rezulton të ketë ndryshuar edhe mënyra e operimit të Kolegjit Civil të Gjykatës së Lartë, në atë kuptim që parimisht shqyrtimi i rekursit kryhet mbi bazë dokumentash nga trupi gjykues në dhomë këshillimi, pasi më herët relatori i çështjes ka vendosur datën dhe orën e gjykimit të saj. Përjashtimisht, Kolegji vendos të kalojë çështjen në seancë dëgjimore në prani të palëve vetëm në dy raste: së pari, kolegji vlerëson se çështja paraqet rëndësi nga pikëpamja e së drejtës për njësimin ose zhvillimin e praktikës gjyqësore; së dyti, nisur nga problematikat e pararashtruara apo për shkak të kompleksitetit të çështjes është e domosdoshme dëgjimi i palëve. Në çdo rast, referuar ndryshimeve që ka pësuar Kodi i Procedurës Civile në nenin 485 të tij, në dhomë këshillimi apo në seancë dëgjimore, Kolegji ka të drejtë të disponojë në një nga mënyrat e përcaktuar në këtë dispozitë. Pra, pavarësisht kohës së regjistrimit të rekursit, Kolegji, ndër të tjera, sa i takon formimit të trupit gjykues, procedurës së gjykimit si dhe mënyrës sesi disponon me vendimarrjen e tij, i referohet dispozitave që janë aktualisht në fuqi.

17. Ndërsa referuar legjislacionit që ka qenë në fuqi përpara ndryshimeve ligjore të sipërcituara, Kolegji Civil i Gjykatës së Lartë, në dhomë këshillimi, nuk kishte kompetencë për të shqyrtuar në themel shkaqet e rekursit.Kolegji kishte të drejtë të vendoste mospranimin e rekursit, sipas rasteve të përcaktuara shprehimisht në ligj dhe vetëm kur rekursi ngrinte shkaqe ligjore sipas nenit 472 të Kodit të Procedurës Civile, vendoste kalimin në seancë gjyqësore, në të cilën konkludonte në mënyrë përfundimtare. Pra, vendimi i ndërmjetëm i Kolegjit për kalimin e çështjes në seancë gjyqësore diktohej jo thjesht nga nevoja për të dëgjuar palët apo sepse çështja për shkak të natyrës nuk mund të shqyrtohej mbi aktet, por për shkak të pamundësisë së Gjykatës për efekt të ligjit për të disponuar në dhomë këshillimi, në një nga format e vendimmarrjes të parashikuar në nenet 485 të Kodit të Procedurës Civile.

 18. Duke ju rikthyer çështjes konkrete fillimisht, rezulton se në gjykimin e zhvilluar pranë Gjykatës së Rrethit Gjyqësor Kukës, në gjykim është thirrur në cilësinë e palës paditëse Agjencia e Kthimit dhe Kompensimit të Pronave Tiranë.

            19. Në zbatim të nenit 199 të KPC, Kolegji vendosi kalimin procedural të palës së paditur, nga Agjencia e Kthimit dhe Kompesimit të Pronave, te Agjensia e Trajtimit të Pronave Tiranë, së cilës i kanë kaluar të drejtat dhe detyrimet e personit juridik sipas emërtimit të mëparshëm.
            20. Neni 472 i Kodit të Procedurës Civile, para ndryshimeve me ligjin nr.38/2017, si dispozita e zbatueshme për vlerësimin e pranueshmërisë apo jo të shkaqeve të rekursit, parashikonte se: “Vendimet e shpallura nga gjykata e apelit dhe ato të gjykatës së shkallës së parë, në rastet që përcaktohen nga ky Kod, mund të ankimohen me rekurs në Gjykatën e Lartë vetëm kur: a) nuk është respektuar ose është zbatuar keq ligji; b) ka shkelje të rënda të normave procedurale (neni 467 i këtij Kodi)”. 

            21. Nga shqyrtimi i çështjes në dhomën e këshillimit sipas përmbajtjes së dispozitës së sipërcituar, Kolegji vlerëson se në rekursin e paraqitur nga pala paditëse Avokatura e Shtetit, evidentohen shkaqe ligjore nga ato të parashikuara në nenin 472 të Kodit të Procedurës Civile, të cilat, e bëjnë të cënueshëm vendimin e dhënë nga Gjykata e Apelit Shkodër. Kolegji çmon të theksojë se nga ana e Gjykatës së Apelit Shkodër nuk është kuptuar drejtë natyra e mosmarrëveshjes dhe për rrjedhojë nuk është kryer një hetim i plotë dhe i gjithanshëm fakteve që lidhen me këtë mosmarrëveshje, duke mos iu dhënë përgjigje pretendimeve thelbësore të paditësit që kushtëzojnë zgjidhjen e drejtë të çështjes. Për këtë arsye, ky vendim duhet të prishet dhe çështja duhet të kthehet për rigjykim pranë kësaj gjykate me një tjetër trup gjykues, referuar përcaktimeve të nenit 485/1, shkronja “c” të Kodit të Procedurës Civile.
         22.Mosmarrëveshja objekt gjykimi lidhet me ligjshmërinë e vendimit nr. 1128, datë 22.08.2013 të Agjencisë së Kthimit dhe Kompensimit të Pronave, me të cilin trashëgimtarëve të Hysen Peka iu është kthyer fizikisht një sipërfaqe toke pjesë e pronës prej 6020 m², të njohur më parë me vendimin nr. 11, datë 10.08.1995 të KKKP Has. Mosmarrëveshja lidhet me faktin nëse në këtë pronë ekzistonin apo jo sipërfaqe të lira për kthim fizik.
          23. Nga aktet e administruara në dosje rezulton se paditësi nëpërmjet padisë objekt shqyrtimi ka kërkuar: “Anullimin e vendimit nr. 1128, datë 22.08.2013 të Agjencisë së Kthimit dhe Kompensimit të Pronave”, në bazë të të cilit është vendosur që të kthehet si e lirë sipërfaqja e përgjithshme prej 1435 m², e cila përfshihet brenda pronës 6020 m², të njohur subjektit të shpronëusar Hysen Peka, me vendimin nr. 11, datë 10.08.1995, të KKKP Këshilli i Rrethit Has.
           24. Duke vlerësuar se subjekti i pretenduar i shpronësuar Hysen Peka nuk ka paraqitur dokumeentacion ligjor pronësie dhe se nuk ka ndryshim të gjendjes juridike të pronës në raport me gjendjen e saj në momentin e dhënies së vendimit të mëparshëm nr. 11, datë 10.08.1995, të KKKP Këshilli i Rrethit Has, Avokatura e Shtetit i është drejtuar Gjykatës së Rrethit Gjyqësor Kukës me anën e një kërkesëpadie duke kërkuar anullimin e vendimit nr.1128, datë 22.08.2013 të AKKP.     
          25.Gjykata e Rrethit Gjyqësor Kukës ka disponuar për pranimin e padisë duke arsyetuar se sipërfaqet e pretenduara kanë qenë dhe janë të zëna. Në të kundërt Gjykata e Apelit Shkodër, mbi bazën e vlerësimit të aktit të ri të ekspertimit topografik të marrë si provë në këtë hsklaë gjykimi, ka dispnuar për pranimin e pjesshëm të padisë, duke e konsideruar si të bazuar pjesërisht vendumin nr. 1128, datë 22.08.2013 të Agjencisë së Kthimit dhe Kompensimit të Pronave për një sipërfaqe prej 1236 m2, për shkak se këtë pjeë të sipërfaqes nga totali i pretenduar nga subjekti i shpronësuar Hysen Peka prej 1435 m2, e ka konsideruar si të lirë në kuptim të ligjit.     
         26. Fillimisht, Kolegji sjell në vëmendje disa konsiderata dhe qëndrime të konsoliduara tashmë prej vitesh për sa lidhet me çështjet e trajtimit të pronës për subjektet ish-pronar, garantuar nga neni 1, protokolli 1 i Koventës Europiane për të Drejtat e Njeriut dhe neni 41 i Kushtetutës së Republikës së Shqipërisë. 

         26.1.Ligji nr.7698 datë 15.04.1993 është i pari i miratuar nga ana e Kuvendit të Republikës së Shqipërisë me synimin rivendosjen e të drejtave të cënuara dhe shkelura përgjatë regjimit të mëparshëm në çështjen e të drejtës së pronës. Në mënyrë të përmbledhur ky ligj u njihte ish- pronarëve apo trashëgimtarëve të tyre të drejtën e pronës për pasuritë e shtetëzuara, të shpronësuara apo të konfiskuara sipas akteve ligjore, nënligjore e vendimeve të gjykatës të dala pas datës 29 nëntor 1944 ose të marra pa të drejtë nga shteti me çdo mënyrë tjetër, po ashtu përcaktonte mënyrat dhe masat për kthimin apo kompensimin e tyre.Ligji garantonte të drejtën e kthimit në natyrë të pronës tërësisht ose pjesërisht si dhe të drejtën e kompensimit në natyrë deri në një masë të caktuar ose kompensimin në vlerë.

           26.2.Për shkak të problematikave të hasura në praktikë dhe pamundësinë e riparimit të të drejtës së cënuar përmes ligjit të vitit 1993, në vitin 2004 u miratua ligji nr.9235, date 29.07.2004 “Për kthimin dhe kompesimin e pronës” me të cilin u shfuqizua ligji i mëparshëm.Nëpërmjet këtij ligji u parashikuan dy forma të rivendosjes së të drejtës së cënuar të ish-pronarëve: i) atë të kthimit të pronës në natyrë pa përcaktuar kufizime në sipërfaqen që mund të kthehej (pikërisht kjo përbënte edhe një nga risitë e ligjit); ii) atë të kompensimit të saj nëse kishte pamundësi objektive të kthimit në natyrë. 
26.3.Në raport me rëndësinë që paraqesin për zgjidhjen e mosmarrëveshjes objekt shqyrtimi, Kolegji çmon të evidentojë edhe praktikën e unifikuar gjyqësore në lidhje me natyrën e këtyre ligjeve për sa i përket rivendosjes në të drejtën e pronësisë të subjekteve të shpronësuara. Në Vendimin Unifikues nr.24, datë 13.3.2002 Kolegjet e Bashkuara të Gjykatës së Lartë kanë mbajtur qëndrimin se: “Ligji Nr. 7514, datë 30.9.1993 “Per pafajësinë, amnistinë dhe rehabillitimin e ish të përndjekurve politike”dhe ligji Nr. 7698, dt.15.04.1993, “Per Kthimin dhe Kompensimin e Pronave ish Pronarëve ”, nuk janë mënyra të reja të fitimit te pronësisë, por korigjim i padrejtësisë së bërë, dhe për këtë qellim, shfuqizojnë ipso lege të gjitha aktet e mëparshme ligjore, me te cilat u ishte marrë prona pronarve padrejtësisht. Ato nuk krijojnë një situate të re, (nuk kane efekt konstituitiv), por ristabilizojnë ligjshmërinë dhe drejtësinë. Ligjvënësi me këto akte të rëndësishme normative ka njohur padrejtësinë, shkeljen e të drejtave të pronësise ish pronarëve dhe ka vendosur të rinjohë të drejtën e pronësisë së tyre duke ju kthyer pronat e shtetëzuara, të shpronësuara, të konfiskuara apo të marra pa të drejtë në forma të tjera, dhe në pamundësi, duke i kompensuar ato. Këto ligje, duke konsideruar të padrejtë atë që kish ndodhur më parë, parashikuan kthimin e të drejtave të pronarëve mbi pronën, kur objekt i saj ishin sende të paluajtshme. …”. 

26.4.Në vendimin unifikues nr. 4, datë 10.12.2013 Kolegjet e Bashkuara të Gjykatës së Lartë shprehen se, “… rivendosja në vend e së drejtës së pronësisë të ish-pronarëve, pronat e të cilëve ishin marrë padrejtësisht nga shteti, duke shfuqizuar në këtë mënyrë ipso lege të gjitha aktet e mëparshme ligjore me të cilat u ishte marrë prona padrejtësisht, duke synuar rregullimin në masën më të mundshme të situatës së paligjshmërisë lidhur me të drejtën e pronësisë. Këto ligje nuk konsiderohen si mënyra të reja fitimi pronësie për shkak se në bazë të tyre siç u citua edhe më lart synohej kthimi i palëve në gjendjen e mëparshme, në të gjitha ato raste kur ishte e mundur, duke u kthyer atyre të njëjtat prona që u ishin marrë në mënyrë të padrejtë nga ana e shtetit të asaj kohe dhe jo prona të tjera. … Kolegjet e Bashkuara çmojnë (siç do të analizohet edhe më poshtë) se në këto lloj gjykimesh nuk kemi të bëjmë me një kontroll të thjeshtë të një veprimtarie administrative. Kontrolli gjyqësor në këto gjykime i kalon caqet e kontrollit të një veprimtarie administrative. Nga ana e gjykatës merret në analizë jo vetëm e drejta e pronësisë, por edhe mënyra e fitimit të pronësisë duke iu referuar për këtë qëllim instituteve të së drejtës civile që kanë rregulluar të drejtën e pronësisë në kohë të ndryshme. …”. 

           26.5.Kolegji risjell në vëmendje gjjithashtu qëndrimin koherent të mbajtur në këtë drejtim se, gjykimi për kundërshtimin e vendimeve të komisioneve të pronave nuk është një gjykim me natyrë administrative por një gjykim me natyrë civile, pikërisht për shkak se lidhet me rivendosjen e të drejtës së mohuar të pronësisë të subjekteve të shpronësuara padrejtësisht nga shteti komunist  

26.6. Një përcaktim i tillë i karakterit të këtij gjykimi, natyrës së vendimmarrjes në kuadër të procesit të rivendosjes në të drejtat e mohuara të pronësisë subjekteve të shpronësuara është evidentuar fillimisht nga Gjykata Kushtetuese, e cila në referim të praktikës së Gjykatës Europiane të të Drejtave të Njeriut, në vendimin nr. 27, datë 26.05.2010, ndër të tjera, ka theksuar se: “KKKP nuk ishin organe administrative në kuptimin klasik juridik të termit. Ato nuk ishin të përfshira në piramidën e ekzekutivit, dispononin në lidhje me të drejta subjektive të shtetasve dhe vendimet e tyre kontrolloheshin drejtpërsëdrejti nga gjykatat në një gjykim që nuk ishte i njëjtë me atë në lidhje me pavlefshmërinë e aktit administrativ. Për rrjedhojë edhe vendimet e KKKP nuk ishin akte administrative në kuptimin  juridik të termit. E drejta administrative nuk mund të rregullojë me akte detyruese (imperium) interesa të privatëve kur nuk ekziston një interes publik.  Vendimet e organeve administrative, që kanë pasur si kompetencë kthimin dhe kompensimin e pronave, në vite, nuk mund të  konsiderohen akte administrative, në kuptimin normal juridik të termit (strictu sensu), por akte sui generis të nxjerra nga një organ sui generis, për të cilin Gjykata Evropiane e të Drejtave të Njeriut ka përdorur termin e ri leksikor, quasi gjykatë. ....Në këtë mënyrë duke arsyetuar mutatits mutandis, edhe vendimi i KKKP, i cili nuk është ankimuar brenda afateve ligjore merr formën e prerë. Në këtë konkluzion ka arritur edhe Gjykata Evropiane e të Drejtave të Njeriut në çështjen Ramadhi dhe të tjerët kundër Shqipërisë duke cilësuar vendimet e pa ankimuara të Komisioneve të Kthimit dhe Kompensimit të Pronave si “ të formës së prerë dhe të ekzekutueshme”.

26.7. Natyra civile e këtyre gjykimeve, është ritheksuar kohë më vonë edhe në vendimin unifikues nr. 4, datë 10.12.2013 të Kolegjeve të Bashkuara të Gjykatës së Lartë, ku ndër të tjera është vlerësuar se: “Në gjykimet me objekt kundërshtim të vendimit të K.K.K.Pronave apo A.K.K.Pronave kemi të bëjmë me të drejta subjektive, edhe pse enti shtetëror publik K.K.K.P. (sot A.K.K.Pronave) shpreh vullnetin e tij nëpërmjet vendimeve të marra pas kërkesës së bërë nga subjektet e përkatëse. Vendimet e tyre nuk trajtohen dhe nuk goditen në gjykatë si akte të mirfillta administrative. Subjekti kërkues në një gjykim të zakonshëm kundërshton vendimin e K.K.K.Pronave apo A.K.K.Pronave dhe kërkon të drejtën e pronës duke paraqitur prova në mbështetje të së drejtë së tij të pronësisë. Në këto gjykime, gjykata zhvillon një gjykim themeli lidhur me titullin e pronësisë duke ndryshuar apo shfuqizuar vendimin e K.K.K.Pronave apo A.K.K.Pronave, si dhe duke zgjidhur në themel këtë konflikt që është një konflikt pronësie, pra i natyrës civile. Për këtë arsye legjislatori e kishte pajisur procesin e kthimit dhe kompensimit të pronave me garanci në mënyrë që të drejtat e shtetasve të kishin një mbrojtje maksimale në gjykatë”.

26.8. Bazuar në një mënyrë të tillë vlerësimi, është unifikuar praktika gjyqësore sipas përfundimit të arritur në sentencën e dytë njësuese të këtij vendimi, sipas të cilës : “Kur në objektin e gjykimit kundërshtohet vendimi i Komisionit të Kthimit dhe Kompensimit të Pronave apo Agjencisë Kthimit dhe Kompensimit të Pronave, kjo çështje do të konsiderohet si mosmarrëveshje civile dhe do të shqyrtohet nga gjykata që ka kompetencë gjykimin e mosmarrëveshjeve civile”.
            27. Pavarësisht se, në referim të vendimeve të sipërcituara, është vlerësuar drejt ekzistenca e kompetencës lëndore të gjykatave civile, gjykatat e apelit në rastin konkret nuk e ka  shqyrtuar çështjen dhe nuk e ka zgjidhur për rrjedhojë mosmarrëveshjen në përputhje me natyrën civile të këtij gjykimi, duke patur kuptim të gabuar për diferencën e patrajuar me kthim fizik sipas nenit 22 ë ligjit nr.9235/2004 dhe duke bazuar konstatimet për ekzistencën e sipërfaqeve të lira brenda parcelës nr.11, të njohur sipas vendimin nr. 11, datë 10.08.1995 të KKKP Këshilli të Rrethit Has mbi një akt ekspertimi topografik me konkluzione të paqarta që nuk iu japin përgjigje shteruese pretendimeve thelbësore të paditësit në lidhje me vërtetimin e rrethanave aktualisht të ndryshuara në gjendjen juridike të kësaj parcele në raport me atë që ka ekzistuar në moentin  e dhënies së vendimit 11, datë 10.08.1995 të KKKP Këshilli të Rrethit Has.
          28.Thelbi i msomarrëveshjes mes palëve lidhet me faktin se çfarë ka ndrsyshuar në raport me gjendjen juridike të parcelës nr.11 “Kodra e Plakës” me sipërfaqe 6 020 m2, nga momenti i dhënies së vendimit  nr. 11, datë 10.08.1995 të KKKP Has, në bazë të të cilit subjektit të shpronësuar i është njohur vetëm e drejta e parablerjes së objekteve të ndërtuara mbi këtë sipërfaqe duke mos iu kthye për rrjedhojë sipërfaqja funksionale që ato zënë prej 6020 m2, deri në momentin e paraqitjes së kërkesës në AKKP sipas nenit 22 të ligjit nr.9325/2004.
        29.1.Kolegji çmon të nevojshme të theksojë në këtë drejtim se pavarësisht se vendimi vendimit  nr. 11, datë 10.08.1995 të KKKP Has, është dhënë në bazë dhe për zbatim të ligjt nr.7698, datë 15.4.1993 “Për kthimin dhe kompensimin e pronave ish-pronarëve, në kohën e paraqitjes së kërkesës në KKKP Has, çështja e rivendosjes të të drejtave të pronësisë subjekteve të shpronësuara rregullohej nga ligji nr.9235/2004.

        29.2.Me hyrjen në fuqi të ligjit nr.9235, datë 29.07.2004 “Për kthimin dhe kompesimin e pronës, subjekteve të shpronësuar, iu njoh e drejta që t’i drejtoheshin Agjencisë së Kthimit dhe Kompensimit të Pronave për të kërkuar njohjen, kthimin apo kompesimin e asaj pjese të pronës së tyre që nuk ishte trajtuar nëpërmjet vendimeve të mëparshme të marra në favor të këtyre subjekteve në zbatim të ligjit nr.7698, datë 15.4.1993.
        29.3.Neni 22 i ligjit nr.9235, datë 29.07.2004 “Për kthimin dhe kompesimin e pronës” parashikonte më konkretisht në këtë drejtim se : “1. Në rast se në dosjet e depozituara në komisionet e kthimit dhe kompensimit të pronave, të ngritura sipas ligjit nr.7698, datë 15.4.1993 “Për kthimin dhe kompensimin e pronave ish-pronarëve”, ekziston dokumentacioni i nevojshëm për vërtetimin e pronësisë për pronën që do të përfitohet sipas këtij ligji, subjekti i shpronësuar paraqet vetëm kërkesën me shkrim për njohjen, kthimin ose kompensimin e pjesës së mbetur të pronës së paluajtshme. Vendimet e dhëna në bazë të ligjit nr.7699, datë 21.4.1993 “Për kompensimin në vlerë ose me troje të ish-pronarëve të tokave bujqësore, livadheve, kullotave, tokave pyjore dhe pyjeve” që nuk janë realizuar, konsiderohen të vlefshme për njohjen e së drejtës së pronësisë dhe komisioni përcakton nëse është i mundur kthimi i pronës së paluajtshme apo kompensimi i saj. 2. Procesi i kthimit dhe kompensimit te pronave rifillon në mënyrën, formën dhe kushtet e parashikuara nga ky ligj”.
        29.4.Mbi bazën e interpretimit literal dhe teleologjik të kësaj dispozite arrihet në përfundimin se në rastin e kërkesave të paraqitura pas hyrjes së fuqi të ligjit nr.9235, datë 29.07.2004, për njohjen, kthimin apo kompesimin e pjesës së patrajtuar me vendimet e dhëna në bazë të ligjit nr.7698, datë 15.4.1993 “Për kthimin dhe kompensimin e pronave ish-pronarëve”, e drejta e pronësisë e trajtuar nëpërmjet vendimeve të mëparshme, për sa kohë që këto vendime konsiderohen të formës së prerë dhe çështet e trajtuara nëpërmjet tyre përbëjnë “gjë të gjykuar”, nuk mund të vihet në diskutim.Pavarësisht fuqisë si “gjë e gjykuar” që kanë këto vendime në zbatim të vendimit nr.27, datë 26.05.2010 të Gjykatës Kushtetuese, për pjesën e trajtuar të pronës, subjekteve të shpronësuara iu njoh e drejta që për sipërfaqen e patrajtuar të kërkonte njohjen, kthimin apo kompesimin e saj.Në funksion të përcaktimit të pjesës së patrajtuar të pronës, trajtimi i kërkesave të kësaj natyre nga ana e AKKP kërkonte paraprakisht verifikimin e ekzistencës në dosjen e mëparshme të të gjithë dokumentacionit ligjor dhe hartografik, që kishte shërbyer për individualizimin e sipërfaqes së njohur, kthyer apo kompesuar më parë.
          29.5.Në përputhje me parashikimet e nenit 22 të sipërcituar , nuk rezulton që gjykata e apelit të ketë arsyetuar për ndryshimin e rrethanave në raport me gjendjen juridike të parcelës nr.11, me sipërfaqe 6 020 m2 që bënin të detyrueshme trajtimin dhe konsiderimin si të lirë të sipërfaqes prej 1236 m2 si pjesë e kësaj parcele.Nuk është argumentuar në këtë drejtim nga gjykata e apelit se, përse kjo pjesë nuk mund të konsiderohet më truall funkisonal i objekteve për të cilat subjektit të shpronësuar Hysen Peka i është njohuar e drejta e parablerjes dhe nëse ndaj trashëgimtarëve të këtij të fundit është zbatuar fakitikisht një e drejtë e tillë.
         30.As akti i ekspertimit topogrfik i marrë si provë gjatë hetimit të pjesshëm në shkallën e dytë të gjykimit nuk rezulton ti ketë kthyer përgjigje këtij pretendimi thelbësor të paditësit.Për më tepër, rezulton se konkluzionet e ekspertit për ekzistencën e një sipërfaqe të lirë brenda parcelës nr.11, e trajtuar si sipërfaqe funksionale e ndërtesave për të cilat subjektit të shpronësuar i është njohur e drejta  e parablerjes sipas vendimit nr. 11, datë 10.08.1995 të KKKP Has, nuk mbështeten mbi këtë kriter ligjor që lidhet me ndryshimin e gjendjes juridike të kësaj prone, në kuptimin e rënies nga fuqia juridike të çdo pengese ligjore sipas ligjt të kohës që pamundësonte kthimin fiizk të saj, por në mospërputhjen e hartës që shoqëron vendimin  nr. 11, datë 10.08.1995 të KKKP Has dhe hartës së regjistrimit të pronës së njohur sipas këtij vendimi në ish-ZVRPP Kukës.
            31. Për sa më sipër, Kolegj Civil konkludon se në çështjen objekt gjykimi, vendimit të Gjykatës së Apelit Shkodër, i mungojnë elementë ligjorë thelbësorë, siç janë kryerja e një hetimi të plotë dhe të gjithanshëm dhe bazueshmëria e vendimmarrjes së saj.

            32. Kolegji vlerëson se hetimi i plotë dhe i gjithanshëm i çështjes në përputhje me ligjin, në referim të nenit 14 të Kodit të Procedurës Civil është parim themeltar i gjykimit civil dhe përbën një detyrim për gjykatat në të gjitha shkallët e gjykimit. Gjykatat e shkallës së parë dhe ato të apelit janë gjykata të faktit dhe të ligjit, në ndryshim nga Gjykata e Lartë, e cila është gjykatë ligji. Duke qenë të tilla, në gjykimin në shkallë të parë dhe në apel nuk ka asnjë pengesë, madje është detyrim, që gjykata të lejojë palët të paraqesin kërkimet e prapësimet, provat ku i mbështetin ato dhe të arrijnë në përfundimet përkatëse për zgjidhjen e çështjes, duke çmuar e vlerësuar provat sipas ligjit që është i zbatueshëm për gjykatën. Moszbatimi me korrektësi i rregullave procedurale nga ana e gjykatave gjatë gjykimit, krijon “a priori” hapësirë për ngritjen e dyshimeve apo pretendimeve edhe për moszbatim të drejtë të ligjit material, sikundër është parashtruar edhe në rastin konkret nga pala rekursuese.
          33.Në ndryshim nga dy gjykatat më të ulëta, Gjykata e Lartë ka për objekt vetëm zbatimin e ligjit material e procedural nga ana e tyre, por pa patur të drejtën të zhvillojë hetimin gjyqësor në drejtim të marrjes së provave.Pavarësisht se shkelja e ligjit procedural në rastin konkret konstatohet të jetë kryer fillimisht nga gjykata e shkallës së parë, në interpretim të shkronjave “c” dhe “ç” të nenit 485 të Kodit të Procedurës Civile, si dhe në përputhje me kompetencën e gjykatës së apelit të parashikuar nga neni 465 i këtij kodi, për të rregulluar të metat e hetimit gjyqësor në shkallën e parë të gjykimit, Kolegji çmon se në kushtet kur vendimi objekt rekursi përbën një vendim përfundimtar, çështja duhet të kthehet për rigjykim në gjykatën e apelit, pavarësisht shkallës së gjykimit ku konstatohet të jetë kryer fillimisht shkelja e ligjit procedural.  
          34. Mbi bazën e arsyetimit të mësipërm dhe në rrethanat kur gjykata e apelit i ka të gjitha mundësitë ligjore të marrë në shqyrtim dhe të zgjidhë mosmarrëveshjen objekt gjykimi, Kolegji vlerëson se vendimi i Gjykatës së Apelit Shkodër duhet të prishet dhe të dërgohet çështja për rishqyrtim në Gjykatën e Apelit të Juridiksionit të Përgjithshëm.





          
          35. Kolegji çmon se, në vlerësim të natyrës juridike të mosmarrëveshjes, shkakut të lindjes së saj, si dhe në mbështetje të neneve 465, 486 e 493 të Kodit të Procedurës Civile, Gjykata e Apelit, duhet të përsërisë hetimin gjyqësor në këto drejtime: (i) Kërkimin dhe marrjen e provave shkresore, qoftë edhe kryesisht sipas neneve 223 dhe 224 të KPC, që vërtetojnë ndryshimin e gjendjes juridike të parcelën nr.11, me sipërfaqe 6020 m2, nga momenti i dhënies së vendimit. nr. 11, datë 10.08.1995 të KKKP Has deri në momentin e paraqitjes së kërkesës në AKKP sipas nenit 22 të ligjit nr.9235/2004; (ii) Në eventualitetin e konfirmimit në rrugë zyrtare të ndryshimit të gjendjes juridike të kësaj parcele, të urdhërojë kryerjen  e një akti të ri ekspertimit topografik me qëllim individualizimin e pjesës që nuk konsiderohet më truall funksional i ndërtesave për të cilat të paditurve trashëgimtarë ligjorë të Hysen Pekës iu është njohur e drejta e parablerjes; (iii) Në varësi të konkluzioneve të aktit të riekspertimit topografik në raport me përcaktimin e sipërfaqeve që nuk mund të konsiderohen më funksionale, të verifikohen pretendimet e paditësit, se brenda totalit të sipërfaqes së njohur në këtë parcelë nuk ka asnjë sipërfaqe të lirë.
          36. Gjykata e apelit, në funksion të shqyrtimit të pretendimeve në përmbajtje të ankimit dhe zgjidhjes së drejtë të çështjes, duhet të: i) zhvillojë një proces të rregullt ligjor, nëpërmjet garantimit të zhvillimit të një hetimi të plotë dhe të gjithanshëm, në përputhje me ligjin në zbatim të nenit 14 të Kodit të Procedurës Civile; ii)  bëjë një cilësim të saktë të fakteve dhe veprimeve që lidhen me objektin e mosmarrëveshjes të përcaktuar në pretendimet  e palëve, në zbatim të neneve 5 dhe 16 të K.Pr.Civile; iii)  çmojë “provat e marra gjatë gjykimit të çështjes”, sipas bindjes së saj të brendshme, të formuar nga shqyrtimi i të gjitha rrethanave të çështjes në tërësinë e tyre”, në respektim të neneve 29 dhe 309 të K.Pr.Civile; iv) zgjidhë mosmarrëveshjen në përputhje me dispozitat ligjore dhe normat e tjera në fuqi, që janë të detyrueshme të zbatohen prej saj, si një detyrim që buron nga neni 16 i K.Pr.Civile.
        37. Zbatimi i detyrimeve ligjore të mësipërme, kryerja e veprimeve të parashikuara me siper, si dhe e të tjerave që eventualisht mund të dalin gjatë rigjykimit, do ta ndihmojnë gjykatën e apelit, që në përputhje me kërkesat e ligjit procedural e atij material, të mund të arrijë në përfundime të drejta dhe objektive, lidhur me zgjidhjen e çështjes.

       38. Kolegji vëren se në bazë dhe për zbatim të ligjit nr. 98/2016 “Për organizimin e pushtetit gjyqësor në Republikën e Shqipërisë”, i ndryshuar, Vendimit të Këshillit të Ministrave nr. 495, datë 21.7.2022 “Për riorganizimin e rretheve gjyqësore dhe kompetencave gjyqësore të gjykatave”, si dhe Vendimit të Këshillit të Lartë Gjyqësor nr. 505, datë 21.11.2022 “Për fillimin e funksionimit të gjykatës së apelit të juridiksionit të përgjithshëm”, që prej datës 1 shkurt 2023 ka nisur funksionimi i hartës së re gjyqësore përmes riorganizimit të gjykatave të apelit të juridiksionit të përgjithshëm. Duke nisur nga kjo datë Gjykata e Apelit Tiranë emërtohet Gjykata e Apelit të Juridiksionit të Përgjithshëm, me seli në Tiranë. Ndërsa Gjykatat e Apelit Durrës, Gjirokastër, Korçë, Shkodër dhe Vlorë, ndërpresin veprimtarinë më datë 31.01.2023. Në të tilla kushte, shqyrtimi i çështjes konkrete do të duhet të vijojë nga Gjykata e Apelit Juridiksioni i Përgjithshëm Tiranë. 
                                                       PËR KËTO ARSYE,
            Kolegji Civil i Gjykatës së Lartë bazuar në nenin 485/1, shkronja “c” të Kodit të Procedurës Civile,
V E N D O S I:

        Prishjen e vendimit  me vendimin nr. 373, datë 29.05.2017 të Gjykatës së Apelit Shkodër dhe dërgimin e çështjes për rishqyrtim në Gjykatën e Apelit të Juridiksionit të Përgjithshëm, me tjetër trup gjykues.
                                                                                                                Tiranë, më 6.5.2026

